
REFERAT
privind Regulamentul de atribuire a locuințelor de serviciu  din fondul locativ al unității administrativ-teritoriale Timișoara și a Criteriilor-cadru pentru stabilirea ordinii de prioritate pentru soluționarea cererilor de atribuire a unei locuințe de serviciu
   Cadrul legal care reglementează locuinţele de serviciu este dat de Legea nr. 114/1996, actualizată şi republicată, privind locuinţele, respectiv ale HG nr. 1275/2000, actualizată, privind aprobarea Normelor metodologice pentru punerea în aplicare a prevederilor Legii locuinţei nr. 114/1996.
  Aceste acte normative definesc locuinţa de serviciu ca fiind locuinţa destinată funcţionarilor publici, angajaţilor unor instituţii sau agenţi economici, acordată in condiţiile contractului de munca, potrivit prevederilor legale.
 Potrivit dispoziţiilor HG nr. 1275/2000, actualizată, locuinţele de serviciu fac parte din patrimoniul agenţilor economici sau al instituţiilor publice centrale ori locale şi se administrează în interesul acestora prin închiriere salariaţilor proprii, contractul de închiriere fiind accesoriu la contractul individual de muncă.
 Acest act normativ, prin prisma art. 29 lasă la latitudinea conducerilor agenţilor economici sau ale instituţiilor deţinătoare, stabilirea condiţiile de administrare şi de închiriere a acestor locuinţe, însă cu respectarea prevederilor legale.
  Vânzarea acestui tip de locuinţe poate interveni numai în condiţiile în care, datorită restrângerii sau încetării activităţii care a generat realizarea acestora, nu mai pot fi utilizate conform prevederilor alin. (1) art. 29 din normele metodologice. Totodată, acest act normativ statuează că vânzarea locuinţelor de serviciu, locuinţele de serviciu construite sau achiziţionate cu fonduri de stat şi .modalitatea specifica de realizare, a acesteia se supun spre aprobare Guvernului, potrivit legii.
  În altă ordine de idei, potrivit dispoziţiilor cap. VI art. 51-53 din Legea nr: 114/1996, actualizată şi.republicată, privind locuinţele, fondul de locuinţe de serviciu se compune din:
a)  locuinţe existente, care, potrivit prevederilor legale, rămân cu destinaţia de locuinţe de serviciu la data intrării in vigoare a legii, respectiv 31 decembrie 1997;
b)  locuinţe noi.
 Contractele încheiate pentru locuinţele de serviciu ajung la termen la date diferite sau se află în relocaţiune tacită.
 Raportat la înregistrarea unor solicitări din partea personalului angajat în cadrul aparatului de specialitate al Primarului Municipiului Timișoara, serviciilor publice și regiilor/ societăților comerciale ale Consiliului Local al Municipiului Timișoara, Biroul Locuințe din cadrul Direcției Clădiri, Terenuri și Dotări Diverse, a decis elaborarea unor criterii de eligibilitate şi de selecţie pentru soluţionarea cererilor de locuinţe de serviciu şi repartizarea acestora în regim de închiriere.
           În aceste condiţii, raportat la expirarea termenului de locaţiune, contractele de închiriere încheiate cu persoane care nu deţin calitatea de angajaţi ai autorităţii locale, vor înceta de drept la împlinirea termenului, urmând ca locuinţele devenite disponibile să fie atribuite ca locuinţe de serviciu în baza criteriilor ce vor stabili, cu excepţia celor care vor fi restituite în natură foştilor proprietari. Pentru reglementarea acestor situaţii s-a procedat la elaborarea unui regulament de atribuire a locuințelor de serviciu.
Reţinând toate aceste considerente, supunem analizei şi deciziei deliberativului local proiectul de hotărâre privind Regulamentul de atribuire a locuințelor de serviciu din fondul locativ al unității administrativ-teritoriale Timișoara și a Criteriilor-cadru pentru stabilirea ordinii de prioritate pentru soluționarea cererilor de atribuire a unei locuințe de serviciu.

